ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА ЗЕМЕДЕЛИЕТО И ХРАНИТЕ Г-ЖА ДЕСИСЛАВА ТАНЕВА

**ВЪПРОС**

От проф. Иван Костадинов Станков

народен представител от ПГ на АБВ

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

**ОТНОСНО:** Съкращения на изпълнители от щатния състав на регионална дирекция“ Борба с градушките“ в област Плевен

**Уважаема госпожо министър**,

Известно е, че България, Сърбия и Румъния са на първо място в Европа по сила и честота на градушковите процеси, които причиняват огромни щети на селскостопанската продукция.

Освен за нуждите на градозащита, тази информация служи за предупреждение за бури и наводнения и може да бъде полезна, както за селското стопанство, така и за гражданската защита, авиацията и всички, които се интересуват от развитието на метеорологичната обстановка в реално време.

С най-голяма честота на градобитност в Плевенска област са землищата в общините Кнежа, Плевен и Славяново. Активните въздействия върху градоносни облаци не гарантират пълна защита, но намаляват в пъти пораженията върху селскостопанските култури, като в 90% от случаите ги свеждат до нула.

От уведомителното писмо от 02.02.2016 г. се изисква съкращаване на 14 щатни бройки от щата регионална дирекция „Борба с градушките, област Плевен. Команден пункт гр. Долни Дъбник работи в момента с 20 бр. ракетни площадки с по трима ракетострелци и общ числен състав 69 щатни бройки и защитава обща площ от градобитие в размер на 1 801 624 дка.

При съкращаване на определените 14 бр., което представлява 20,29% от служителите, ще бъдат затворени 4 бр. ракетни площадки и ще останат незащитени 310 хил.дка обработваеми площи.

**Въпросът ми към Вас е:**

Какви са възможностите за запазване на щатния състав на служителите в регионалната дирекция „Борба с градушките“, област Плевен и за осигуряването на работа за всички налични площадки?

**Моля, за писмен отговор на поставения въпрос!**

София, 18.03.2016г. Народен представител:

проф. Иван Станков